Baie is chronies honger – VNArgieffoto: grahamcrouch.photoshelter.com Een uit elke agt mense op aarde ly aan chroniese honger en ondervoeding, aldus ‘n verslag van die VN se organisasie vir voedsel en landbou wat pas bekend gestel is. Tussen 2011 en 2012 was sowat 843 miljoen mense chronies honger. Dit is effens minder as die 868 miljoen wat in die vorige verslagjaar chronies honger was. In Afrika is die syfer egter een uit elke vyf. In Sub-Sahara-Afrika is die toestand egter veral sleg, en is die hongerlydendes bykans een uit elke vier – 24,8%. Die verslag maan dat baie lande nie daarin gaan slaag om hul millenniumdoelwitte waartoe 191 lande hulle verbind het, te behaal nie. Hiervolgens moes uiterste armoede en hongersnood teen 2015 iets van die verlede wees. Minder as 16 miljoen van die chroniese honger mense woon in ontwikkelde lande. Die verslag meld dat deurlopende ekonomiese groei in ontwikkelde lande inkomste verbeter en toegang tot kos makliker gemaak het.